การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569

**การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569** เป็นการเลือกตั้งทั่วไปในประเทศไทยครั้งที่ 28 หลังจากที่มีการยุบสภาผู้แทนราษฎรไทย ชุดที่ 26 เมื่อวันที่ 12 ธันวาคม พ.ศ. 2568 โดยกำหนดจัดขึ้นในวันที่ 8 กุมภาพันธ์ พ.ศ. 2569 พร้อมกันกับการออกเสียงประชามติแก้ไขรัฐธรรมนูญไทย พ.ศ. 2569

การเลือกตั้งทั่วไปในปี พ.ศ. 2566 นำไปสู่การจัดตั้งรัฐบาลผสมหลังจากที่พรรคก้าวไกลไม่สามารถรวบรวมเสียงตั้งรัฐบาล รัฐบาลผสมดังกล่าวประกอบด้วยพรรคเพื่อไทยและพรรคภูมิใจไทยเป็นแกนนำ อย่างไรก็ตามนายกรัฐมนตรีจากพรรคเพื่อไทย 2 คน คือ เศรษฐา ทวีสิน และ แพทองธาร ชินวัตร ถูกศาลรัฐธรรมนูญถอดถอน ต่อมาในเดือนกันยายน พ.ศ. 2568 ได้มีการทำข้อตกลงระหว่างพรรคประชาชนและภูมิใจไทยเพื่อสนับสนุนให้อนุทิน ชาญวีรกูลเป็นนายกรัฐมนตรี ข้อตกลงระบุว่าเขาต้องยุบสภาภายใน 4 เดือนหลังจากการแถลงนโยบายต่อรัฐสภา ซึ่งจะเปิดทางให้มีการเลือกตั้งในช่วงต้นปี พ.ศ. 2569

วันที่ 11 ธันวาคม พ.ศ. 2568 เกิดความขัดแย้งทางการเมืองระหว่างพรรคประชาชนและภูมิใจไทย หลังจากที่รัฐสภามีมติให้ใช้เสียง สว. 1 ใน 3 ในการให้ความเห็นชอบร่างรัฐธรรมนูญ ส่งผลให้พรรคประชาชนเตรียมยื่นอภิปรายไม่ไว้วางใจรัฐบาลอนุทิน วันเดียวกันอนุทินยื่นยุบสภาผู้แทนราษฎรทันที

ผลการเลือกตั้งที่คณะกรรมการการเลือกตั้งรายงานอย่างเป็นทางการ ณ วันที่ 21 กุมภาพันธ์ พ.ศ. 2569 ปรากฏว่าพรรคภูมิใจไทยได้ที่นั่งในสภาผู้แทนราษฎรมากที่สุด 193 ที่นั่งพรรคประชาชนได้ 118 ที่นั่ง พรรคเพื่อไทยได้ 74 ที่นั่ง อัตราการมาใช้สิทธิ์เลือกตั้งลดลงอย่างมาก โดยลดลงถึง 10.64 จุด ตัวเลขดังกล่าวพบว่าบัตรเลือกตั้งแบบแบ่งเขตและบัญชีรายชื่อไม่เท่ากันแม้แต่จังหวัดเดียว ซึ่ง กกต. ระบุว่าเป็นข้อมูลอย่างไม่เป็นทางการ และขออย่านำไปอ้างอิงหรือเผยแพร่

การจัดการเลือกตั้งของ กกต. ในครั้งนี้ถูกวิจารณ์อย่างกว้างขวางและนำไปสู่กระแส #นับใหม่ทั่วประเทศ หลังพบความไม่ชอบมาพากลหลายกรณี ด้านนักการเมืองหลายคนยินยอมให้มีการนับคะแนนใหม่ เช่น สุชาติ ชมกลิ่น ด้านเครือข่ายภาคประชาชนที่สังเกตการณ์การเลือกตั้งระบุว่าได้รับเรื่องร้องเรียนการเลือกตั้ง 4,993 เรื่อง นอกจากนี้ยังมีผู้พบว่าบนบัตรเลือกตั้งมีบาร์โค้ดที่สามารถสืบย้อนไปถึงต้นขั้วทำให้ทราบว่าผู้ใช้สิทธิเลือกตั้งลงคะแนนให้พรรคใดได้ ประกอบกับการมีข้อมูลจากเว็บตรวจสอบผู้มีสิทธิ์เลือกตั้งรั่วไหล จึงมีการตั้งคำถามว่าอาจขัดต่อรัฐธรรมนูญที่บัญญัติให้การเลือกตั้งเป็นไปโดยตรงและลับหรือไม่

สื่อต่างประเทศวิเคราะห์ว่าการเลือกตั้งครั้งนี้เป็นชัยชนะที่หายากของฝ่ายอนุรักษ์นิยมและชาตินิยมในไทย ถือเป็นชัยชนะครั้งแรกในศตวรรษนี้ พรรคภูมิใจไทยถูกมองว่าได้ประโยชน์จากกระแสชาตินิยมหลังเหตุปะทะไทย–กัมพูชา ในขณะที่พรรคการเมืองหลักอีกสองพรรคทำผลงานได้ดีพอสมควร แต่สุดท้ายก็ทำให้คะแนนเสียงของกลุ่มสายกลางและเสรีนิยมแตกกระจายออกไป

## เบื้องหลัง
### การเลือกตั้งครั้งก่อน

การเลือกตั้งใน พ.ศ. 2566 แสดงให้เห็นถึงการเปลี่ยนแปลงไปสู่พรรคฝ่ายก้าวหน้า โดยพรรคก้าวไกลได้รับ 151 ที่นั่ง ตามมาด้วยพรรคเพื่อไทยที่สนับสนุน ทักษิณ ชินวัตร ส่วนพรรคร่วมรัฐบาลฝ่ายอนุรักษ์นิยมได้รับเพียงร้อยละ 15 ของที่นั่ง โดยพรรคภูมิใจไทยเป็นเพียงพรรคเดียวที่เพิ่มจำนวนที่นั่งได้ ตอนแรกพรรคก้าวไกลได้จัดตั้งพันธมิตรพรรคการเมืองแปดพรรคร่วมกับพรรคเพื่อไทย ไทยสร้างไทย ประชาชาติ เสรีรวมไทย พลังสังคมใหม่ ไทรวมพลัง และเป็นธรรม พรรคร่วมรัฐบาลมีสมาชิกสภาผู้แทนราษฎรทั้งหมด 312 คน ทำให้มีเสียงข้างมากในสภาผู้แทนราษฎรอย่างไรก็ตาม ในการเลือกตั้งปี 2566 นายกรัฐมนตรีจะต้องได้รับการเลือกโดยสมาชิกสภาผู้แทนราษฎรและวุฒิสมาชิกที่ได้รับการแต่งตั้งจากคณะรักษาความสงบแห่งชาติ ดังนั้น พิธา ลิ้มเจริญรัตน์ หัวหน้าพรรคก้าวไกล จึงไม่ได้รับคะแนนเสียงเพียงพอที่จะเป็นนายกรัฐมนตรี โอกาสในการจัดตั้งรัฐบาลจึงตกเป็นของพรรคเพื่อไทย ซึ่งได้จัดตั้งรัฐบาลผสมที่ไม่รวมพรรคก้าวไกล โดยมีพรรคอนุรักษ์นิยม เช่น พรรคภูมิใจไทย และพรรคพลังประชารัฐกับพรรครวมไทยสร้างชาติที่ได้รับการสนับสนุนจากฝ่ายทหารไทย เข้าร่วมด้วย นาย เศรษฐา ทวีสิน ผู้สมัครของพรรคเพื่อไทย ได้รับเลือกเป็นนายกรัฐมนตรีเมื่อวันที่ 22 สิงหาคม พ.ศ. 2566 ด้วยเสียงสนับสนุนจากวุฒิสมาชิกส่วนใหญ่

นี่คือการเลือกตั้งครั้งที่ 3 ตามรัฐธรรมนูญแห่งราชอาณาจักรไทย พุทธศักราช 2560 ที่ประกาศใช้โดยคณะรักษาความสงบแห่งชาติ แต่เป็นครั้งที่ 2 ที่ใช้ระบบการเลือกตั้งตามรัฐธรรมนูญแก้ไขเพิ่มเติม (ฉบับที่ 1) พุทธศักราช 2564 และเป็นครั้งแรกหลังจากที่บทบัญญัติชั่วคราวในรัฐธรรมนูญที่ให้วุฒิสภาร่วมลงมติเลือกนายกรัฐมนตรีในการประชุมร่วมกันของรัฐสภาสิ้นสุดลง ดังนั้น ต่างจากปี พ.ศ. 2566 ที่วุฒิสมาชิกที่คณะรักษาความสงบแห่งชาติแต่งตั้งลงมติไม่เห็นชอบกับ พิธา ลิ้มเจริญรัตน์ หัวหน้าพรรคก้าวไกล ทำให้จัดตั้งรัฐบาลไม่ได้ หลายฝ่ายคาดว่า ครั้งนี้ ผลการเลือกตั้งน่าจะเป็นตัวกำหนดรัฐบาลที่จะได้ กล่าวคือพรรคไหนได้รับเลือกตั้งมากที่สุดหัวหน้าพรรคนั้นได้เป็นนายกรัฐมนตรี

### องค์ประกอบสภาผู้แทนราษฎร

### เหตุการณ์ในสภาผู้แทนราษฎรไทย ชุดที่ 26

ระหว่างการเลือกตั้ง พ.ศ. 2566 ถึง 2569 ประเทศไทยมีนายกรัฐมนตรี 3 คนจาก 2 พรรค ผลัดเปลี่ยนกันขึ้นดำรงตำแหน่ง เศรษฐา ทวีสิน ดำรงตำแหน่ง 358 วัน แต่ถูกศาลรัฐธรรมนูญถอดถอนออกจากตำแหน่งเมื่อวันที่ 14 สิงหาคม พ.ศ. 2567 เนื่องจากการทูลเกล้าฯ แต่งตั้ง พิชิต ชื่นบาน เป็นรัฐมนตรีประจำสำนักนายกรัฐมนตรี ต่อมา แพทองธาร ชินวัตร หัวหน้าพรรคเพื่อไทย ได้ขึ้นดำรงตำแหน่งนายกรัฐมนตรีแทน โดยดำรงตำแหน่งได้เพียงปีเศษ แต่หลังจากเกิดวิกฤตการณ์ชายแดนไทย–กัมพูชาเมื่อวันที่ 28 พฤษภาคม พ.ศ. 2568 และมีการเผยแพร่บทสนทนาทางโทรศัพท์ที่เป็นข้อถกเถียงระหว่างแพทองธารและฮุน เซนในเดือนมิถุนายน ส่งผลให้เกิดวิกฤตการณ์การเมือง โดยพรรคภูมิใจไทยถอนตัวออกจากพรรคร่วมรัฐบาล และเธอถูกศาลรัฐธรรมนูญสั่งหยุดปฏิบัตินายกรัฐมนตรีเมื่อวันที่ 1 กรกฎาคม พ.ศ. 2568 ก่อนจะถอดถอนเธอออกจากตำแหน่งนายกรัฐมนตรีเมื่อวันที่ 29 สิงหาคม โดยมีผลย้อนหลังไปตั้งแต่วันที่ศาลสั่งหยุดปฏิบัติหน้าที่ แพทองธารเป็นบุตรสาวคนเล็กของอดีตนายกรัฐมนตรีทักษิณ ชินวัตร ซึ่งเดินทางกลับประเทศไทยใน พ.ศ. 2566 หลังลี้ภัยอยู่ต่างประเทศเป็นเวลา 15 ปี ในวันเดียวกับที่เศรษฐา ทวีสิน ได้รับการแต่งตั้งดำรงตำแหน่งนายกรัฐมนตรี เป็นที่ถกเถียงกันว่าทักษิณไม่ได้ถูกคุมขังครบวัน เนื่องจากถูกย้ายไปพักรักษาตัวที่ชั้นที่ 14 โรงพยาบาลตำรวจ และได้รับการปล่อยตัวชั่วคราวในวันที่ 13 กุมภาพันธ์ พ.ศ. 2567 ในช่วงที่เศรษฐาและแพทองธารดำรงตำแหน่งนายกรัฐมนตรี ทักษิณถูกกล่าวหาว่าเป็น 'ผู้มีอำนาจอยู่เบื้องหลัง' อยู่เป็นประจำ จากนั้นในวันที่ 9 กันยายน พ.ศ. 2568 ศาลฎีกามีคำสั่งให้บังคับโทษทักษิณใหม่ทั้งหมดเป็นเวลา 1 ปี จากคดีชั้น 14

หลังการถอดถอนแพทองธารออกจากตำแหน่ง ทั้งพรรคเพื่อไทยและพรรคภูมิใจไทยต่างขอการสนับสนุนจากพรรคประชาชนเพื่อสนับสนุนแคนดิเดตนายกรัฐมนตรีของตน ต่อมาพรรคประชาชนได้ยืนยันอย่างเป็นทางการว่าสนับสนุนอนุทิน ชาญวีรกุล หัวหน้าพรรคภูมิใจไทย ให้ดำรงตำแหน่งนายกรัฐมนตรี ข้อตกลงระหว่างสองฝ่ายมีเงื่อนไขว่า อนุทินต้องยุบสภาภายในสี่เดือน, พรรคภูมิใจไทยต้องรักษาสถานะรัฐบาลเสียงข้างน้อย, ต้องเริ่มกระบวนการแก้ไขรัฐธรรมนูญ พ.ศ. 2560 และให้จัดทำประชามติหากจำเป็น ในระหว่างนั้น ภูมิธรรม เวชยชัย ผู้ปฏิบัติหน้าที่แทนนายกรัฐมนตรี พยายามทูลเกล้าฯ ถวายร่างพระราชกฤษฎีกายุบสภาฯ แต่ถูกสำนักงานองคมนตรีตีกลับ เนื่องจากยังมีความเห็นต่างกันเรื่องอำนาจของผู้ปฏิบัติหน้าที่แทนนายกรัฐมนตรีในการนำร่างพระราชกฤษฎีกายุบสภาผู้แทนราษฎรขึ้นกราบบังคมทูล อนุทินได้รับเลือกเป็นนายกรัฐมนตรีเมื่อวันที่ 5 กันยายน พ.ศ. 2568 และได้รับพระบรมราชโองการโปรดเกล้าฯ อย่างเป็นทางการในอีกสองวันต่อมา

ในช่วงสามเดือนก่อนการยุบสภาอย่างเป็นทางการ เกิดเหตุถนนทรุดตัวในกรุงเทพมหานครเมื่อวันที่ 24 กันยายน และการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เมื่อวันที่ 24 ตุลาคม สองวันต่อมาอนุทินได้ลงนามในปฏิญญาสันติภาพกัวลาลัมเปอร์ ซึ่งนำไปสู่ข้อตกลงสันติภาพที่ไม่มั่นคงและไม่ราบรื่น จนกระทั่งเกิดเหตุปะทะไทย–กัมพูชารอบที่สอง ในวันที่ 7 ธันวาคม รัฐบาลของเขาถูกวิพากษ์วิจารณ์เกี่ยวกับการตอบสนองต่อเครือข่ายหลอกลวงออนไลน์และอุทกภัยระดับรุนแรงในจังหวัดสงขลาในช่วงที่พายุไซโคลนเซนยาร์เข้ามา รวมถึงการแข่งขันกีฬาซีเกมส์ 2025 ที่เป็นที่ถกเถียงก็ได้รับการตอบรับในเชิงลบ ท่ามกลางข่าวลือเรื่องการยุบสภาก่อนกำหนด หลังเกิดความขัดแย้งในการแก้ไขรัฐธรรมนูญแห่งราชอาณาจักรไทย พุทธศักราช 2560 อนุทินจึงยุบสภาผู้แทนราษฎรอย่างเป็นทางการในวันที่ 12 ธันวาคม พ.ศ. 2568 ก่อนที่พรรคประชาชนและพรรคเพื่อไทยจะร่วมกันยื่นญัตติอภิปรายไม่ไว้วางใจ

## ระบบการเลือกตั้ง
ระบบการเลือกตั้งในครั้งนี้ใช้ระบบเดียวกับการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 คือ เป็นไปตามรัฐธรรมนูญแห่งราชอาณาจักรไทย พุทธศักราช 2560 แก้ไขเพิ่มเติม (ฉบับที่ 1) พุทธศักราช 2564 โดยสมาชิกสภาผู้แทนราษฎรจำนวน 500 คน ได้รับเลือกโดยการลงคะแนนระบบคู่ขนาน แบ่งเป็น 400 ที่นั่งจากการเลือกตั้งสมาชิกสภาผู้แทนราษฎรแบบแบ่งเขตโดยใช้ระบบแบ่งเขตคะแนนสูงสุด และ 100 ที่นั่งจากระบบบัญชีรายชื่อ ผู้มีสิทธิลงคะแนนจะลงคะแนนแยกกันสำหรับบัตรทั้งสองแบบ

### การเปลี่ยนแปลงเขตเลือกตั้ง
ในวันที่ 16 ธันวาคม พ.ศ. 2568 กกต. ออกประกาศ เรื่อง จำนวนสมาชิกสภาผู้แทนราษฎรแบบแบ่งเขตเลือกตั้งที่แต่ละจังหวัดจะพึงมี และจำนวนเขตเลือกตั้งแบบแบ่งเขตเลือกตั้งของแต่ละจังหวัด กำหนดให้คำนวณจำนวนราษฎรเฉลี่ย 162,384 คนต่อ ส.ส. 1 คน โดยใช้ข้อมูลจำนวนราษฎรทั่วราชอาณาจักรตามหลักฐานการทะเบียนราษฎร์ ณ วันที่ 31 ธันวาคม พ.ศ. 2567 เป็นฐานในการคำนวณ พร้อมทั้งระบุจำนวนสมาชิกสภาผู้แทนราษฎรแบบแบ่งเขตเลือกตั้งที่พึงมีในแต่ละพื้นที่ โดยแบ่งเป็นรายจังหวัดดังนี้





## ก่อนการยุบสภาผู้แทนราษฎร
เส้นเวลาในการเลือกตั้งสมาชิกสภาผู้แทนราษฎรไทยเป็นการทั่วไปครั้งนี้มีความชัดเจนมากขึ้นภายหลังจากศาลรัฐธรรมนูญวินิจฉัยถอดถอนแพทองธาร ชินวัตร จากตำแหน่งนายกรัฐมนตรี จากกรณีการรั่วไหลของบทสนทนาทางโทรศัพท์ระหว่างไทย–กัมพูชาเมื่อวันที่ 29 สิงหาคม พ.ศ. 2568 โดยพรรคประชาชนประกาศจะลงมติเลือกนายกรัฐมนตรีคนใหม่ ซึ่งจะต้องยอมรับเงื่อนไขของพรรคที่จะยุบสภาผู้แทนราษฎรภายใน 4 เดือน นับตั้งแต่การแถลงนโยบายต่อรัฐสภาเพื่อเข้าบริหารรัฐกิจเสร็จสมบูรณ์ ซึ่งภายหลังนั้นกรรมการบริหารพรรคประชาชนได้มีมติสนับสนุนอนุทิน ชาญวีรกูล ขึ้นเป็นนายกรัฐมนตรี โดยเพิ่มเงื่อนไขห้ามรัฐบาลซื้อเสียงโหวตเพิ่มจากพรรคอื่น โดยมีพระบรมราชโองการโปรดเกล้าฯ แต่งตั้งคณะรัฐมนตรีไทย คณะที่ 65 เมื่อวันที่ 19 กันยายน พ.ศ. 2568 พร้อมทั้งเข้าเฝ้าฯ ถวายสัตย์ปฏิญาณก่อนเข้ารับหน้าที่เมื่อวันที่ 24 กันยายน

และในการแถลงนโยบายของคณะรัฐมนตรีไทย คณะที่ 65 ต่อรัฐสภาเมื่อวันที่ 29 กันยายน อนุทินได้ประกาศเริ่มนับเวลาการบริหารรัฐกิจตั้งแต่วันที่ 1 ตุลาคม และจะยุบสภาผู้แทนราษฎรตามเงื่อนไขที่พรรคประชาชนกำหนดภายในวันที่ 31 มกราคม พ.ศ. 2569 ดังนั้น การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จะมีขึ้นช้าสุดในวันที่ 29 มีนาคม พ.ศ. 2569

วันที่ 7 ตุลาคม พ.ศ. 2568 มีการเปิดตัวว่าที่ผู้สมัครรับเลือกตั้งสมาชิกสภาผู้แทนราษฎรในการเลือกตั้งครั้งนี้ในเบื้องต้น จากพรรคเพื่อไทย จำนวน 185 คน และพรรคกล้าธรรม จำนวน 15 คน โดยทั้งสองพรรคยังไม่เปิดเผยรายชื่อบุคคลที่ได้รับเสนอชื่อเป็นนายกรัฐมนตรี

วันที่ 19 พฤศจิกายน พ.ศ. 2568 พรรคภูมิใจไทยซึ่งเป็นแกนนำจัดตั้งรัฐบาลก่อนการเลือกตั้งครั้งนี้ เป็นพรรคแรกที่เปิดเผยรายชื่อบุคคลที่ได้รับเสนอชื่อเป็นนายกรัฐมนตรีในการเลือกตั้งครั้งนี้ โดยนอกจากอนุทิน ชาญวีรกูล นายกรัฐมนตรี และหัวหน้าพรรค ที่อยู่ในลำดับที่ 1 ของรายชื่อดังกล่าวอยู่แล้ว ยังมี ดร. เอกนิติ นิติทัณฑ์ประภาศ รองนายกรัฐมนตรีและรัฐมนตรีว่าการกระทรวงการคลัง และ ศุภจี สุธรรมพันธุ์ รัฐมนตรีว่าการกระทรวงพาณิชย์ ในรัฐบาลข้างต้น อยู่ในลำดับที่ 2 และ 3 ของรายชื่อบุคคลที่ได้รับเสนอชื่อเป็นนายกรัฐมนตรีตามลำดับอีกด้วย อย่างไรก็ตามหลังอนุทินยุบสภา พรรคภูมิใจไทยได้เสนอผู้สมควรดำรงตำแหน่งนายกรัฐมนตรีจำนวนสองคน ได้แก่ อนุทินเป็นลำดับที่หนึ่ง และสีหศักดิ์ พวงเกตุแก้ว รัฐมนตรีว่าการกระทรวงการต่างประเทศ เป็นลำดับที่สอง ส่วน ดร. เอกนิติ นิติทัณฑ์ประภาศ และ ศุภจี สุธรรมพันธุ์ ยังทำงานร่วมกับพรรคเช่นเดิม

### ความพยายามในการยื่นอภิปรายไม่ไว้วางใจ
พรรคเพื่อไทยประกาศจะยื่นอภิปรายไม่ไว้วางใจรัฐบาลอนุทิน โดย วิสุทธิ์ ไชยณรุณ รองหัวหน้าพรรคเพื่อไทยกล่าวว่า ในการอภิปรายครั้งนี้จากข้อมูลที่ได้รับมา เชื่อว่ามีคนตกเก้าอี้รัฐมนตรีแน่ ขณะที่พรรคประชาชนประสงค์จะอภิปรายเรื่องคุณสมบัติของรัฐมนตรีเป็นรายบุคคล โดยวิธีนี้สามารถกระทำได้โดยไม่ต้องรอให้มีการเปิดอภิปรายไม่ไว้วางใจ

วันที่ 19 พฤศจิกายน พ.ศ. 2568 อนุทิน ชาญวีรกูล นายกรัฐมนตรี และรัฐมนตรีว่าการกระทรวงมหาดไทย ได้ตอบประเด็นเรื่องการยื่นอภิปรายไม่ไว้วางใจว่า ตนยินดีและพร้อมที่จะถูกอภิปราย แต่ถ้ากลัวว่าตนจะหนี ก็ยื่นญัตติขอเปิดอภิปรายทั่วไปโดยไม่ลงมติ ตามรัฐธรรมนูญมาตรา 152 พวกตนพร้อมจะโต้ตอบอยู่แล้ว แต่ถ้ายื่นญัตติอภิปรายไม่ไว้วางใจ ตามรัฐธรรมนูญมาตรา 151 ต่อให้โต้ตอบดีแค่ไหน เมื่อไหร่จะชนะ โหวตเมื่อไหร่ก็ไม่ได้ ฉะนั้น ถ้าอยากให้รัฐบาลโต้ตอบ และชี้แจงอย่างชัดเจน ก็ให้ยื่นมาตรา 152 แต่ถ้าหากว่าไม่สนใจอะไรแล้ว เอาเสียงมากล้มเสียงน้อยก็ยื่นมาตรา 151 ซึ่งตนยืนยันว่าไม่ได้หนีเลย เพราะถ้ายื่นมาตรา 152 จะอยู่จนครบแล้วจะไปวันที่ 31 มกราคม พ.ศ. 2569 ทว่าในวันต่อมา (20 พฤศจิกายน) อนุทิน ชาญวีรกูล ระบุว่า ถ้าฝ่ายค้านไม่สามารถรอตนจนถึงวันที่ระบุได้ ตนก็จะให้ยุบสภาวันที่ 12 ธันวาคม ซึ่งเป็นวันเปิดประชุมสภาผู้แทนราษฎร สมัยสามัญครั้งที่ 6 ซึ่งทำให้ถูกมองว่าเป็นการหนีการอภิปรายไม่ไว้วางใจ โดย วันมูหะมัดนอร์ มะทา ชี้ว่าเมื่อมีการยื่นญัตติอภิปรายต่อประธานสภาฯ แล้ว จะไม่สามารถยุบสภาได้ ทว่า บวรศักดิ์ อุวรรณโณ รองนายกรัฐมนตรี ไม่เห็นด้วยในประเด็นนี้ ชี้ว่าเมื่อประธานสภาฯ ตรวจสอบความถูกต้องของญัตติแล้ว ให้บรรจุเข้าระเบียบวาระการประชุมเป็นเรื่องเร่งด่วน และแจ้งให้นายกรัฐมนตรีทราบเสียก่อน ถึงจะยุบสภาหนีการอภิปรายไม่ได้

### การยุบสภาผู้แทนราษฎร
วันที่ 11 ธันวาคม พ.ศ. 2568 เกิดความขัดแย้งทางการเมืองระหว่างพรรคประชาชนและพรรคภูมิใจไทย ในการประชุมรัฐสภาไทยเพื่อพิจารณาแก้ไขรัฐธรรมนูญ มาตรา 256/28 ซึ่งที่ประชุมมีมติไม่เห็นด้วยกับกรรมาธิการเสียงข้างมาก และเห็นด้วยกับกรรมาธิการเสียงข้างน้อย ที่สงวนความเห็นในการใช้เสียง สว. 1 ใน 3 ที่จะใช้ในการให้ความเห็นชอบร่างรัฐธรรมนูญ ส่งผลให้ ณัฐพงษ์ เรืองปัญญาวุฒิ หัวหน้าพรรคประชาชนและผู้นำฝ่ายค้านในสภาผู้แทนราษฎร เรียกร้องให้อนุทิน ชาญวีรกูล นายกรัฐมนตรี แสดงความรับผิดชอบด้วยการยุบสภาเพื่อจัดให้มีการเลือกตั้งใหม่ทันที วันเดียวกันอนุทินได้นำพระราชกฤษฎีกายุบสภาผู้แทนราษฎรซึ่งร่างเตรียมไว้ล่วงหน้าขึ้นทูลเกล้าฯ ถวายให้พระบาทสมเด็จพระวชิรเกล้าเจ้าอยู่หัวทรงลงพระปรมาภิไธย พร้อมทั้งโพสต์ว่า "ผมขอคืนอำนาจกลับไปยังพี่น้องประชาชนครับ" ก่อนที่จะมีประกาศพระราชกฤษฎีกาลงในราชกิจจานุเบกษาในวันถัดมา (12 ธันวาคม)  ดังนั้น การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จะเกิดขึ้นอย่างช้าสุดในวันที่ 8 กุมภาพันธ์ พ.ศ. 2569

## แบบบัญชีรายชื่อ

พรรคการเมืองที่ลงในแบบบัญชีรายชื่อมีทั้งหมด 57 พรรค โดย 52 พรรคแรกเลือกผ่านการจับฉลาก ส่วนอีก 5 พรรคสุดท้ายได้ลำดับตามการเข้าสมัคร

## ชื่อบุคคลที่จะเสนอเป็นนายกรัฐมนตรี

มีพรรคการเมืองจำนวน 43 พรรค เสนอชื่อบุคคลผู้สมควรดำรงตำแหน่งนายกรัฐมนตรีต่อคณะกรรมการการเลือกตั้ง จำนวนรวม 94 คน โดยมีพรรคการเมืองเสนอ 3 ชื่อ จำนวน 20 พรรค เสนอ 2 ชื่อ จำนวน 11 พรรค ที่เหลือเสนอพรรคละ 1 ชื่อ

## ก่อนการเลือกตั้ง

thumb|นักศึกษาเดินรณรงค์การใช้สิทธิเลือกตั้ง

ก่อนการเลือกตั้ง ได้มีเหตุการณ์เกิดขึ้นกับผู้สมัครดังต่อไปนี้
* 8 ธันวาคม พ.ศ. 2568 จิรพงษ์ ทรงวัชราภรณ์ ผู้ประสงค์ลงสมัคร สส.นนทบุรี เขต 2 พรรคเพื่อไทย ถูกคณะกรรมการป้องกันและปราบปรามการทุจริตแห่งชาติชี้มูลความผิด กรณีถือครองที่ดินสำนักงานการปฏิรูปที่ดินเพื่อเกษตรกรรมโดยไม่มีสิทธิ์ โดยพรรคเพื่อไทยมีการเปลี่ยนตัวผู้สมัครเป็น ภาณุพงศ์ ทรงวัชราภรณ์ แทน
* 16 ธันวาคม พ.ศ. 2568 ชัยวุฒิ ธนาคมานุสรณ์ อดีตรัฐมนตรีว่าการกระทรวงดิจิทัลเพื่อเศรษฐกิจและสังคม และหัวหน้าพรรครักชาติ ได้โพสต์ข้อความบนเฟซบุ๊ก โดยนำภาพจากงานพรรคประชาชนพบประชาชน ที่ผ่านการตัดต่อจากเจมิไน โดยเป็นภาพแกนนำพรรคประชาชนใส่ชุดทหารกัมพูชา พร้อมข้อความเชิงเสียดสีบนโพสต์ โดยโพสต์ดังกล่าวถูกวิพากษ์วิจารณ์ถึงความไม่เหมาะสมในการใช้ปัญญาประดิษฐ์เพื่อกล่าวหาให้ผู้อื่นเสื่อมเสียชื่อเสียง
* 29 ธันวาคม พ.ศ. 2568 บุญฤทธิ์ เรารุ่งโรจน์ ผู้สมัคร สส.กรุงเทพมหานคร เขต 33 พรรคประชาชน ถูกจับกุมข้อหาร่วมกันฟอกเงิน โดยพรรคประชาชนมีการเปลี่ยนตัวผู้สมัครเป็น เท่าพิภพ ลิ้มจิตรกร แทน
* 30 ธันวาคม พ.ศ. 2568 อนันตรักษ์ เพ็ชรหิน ผู้สมัคร สส.ภูเก็ต เขต 1 พรรครวมไทยสร้างชาติ ถูกขับออกจากพรรค ทว่าอนันตรักษ์ลงสมัครรับเลือกตั้งในวันที่ 31 สังกัดพรรคเดิม ซึ่งการถูกขับออกจากการเป็นสมาชิกพรรค ส่งผลให้ขาดคุณสมบัติการเป็นผู้สมัครไปโดยปริยาย
* 15 มกราคม พ.ศ. 2569 รัชต์พงศ์ สร้อยสุวรรณ ผู้สมัคร สส.ตาก เขต 2 พรรคประชาชน ถูกกองบัญชาการตำรวจสืบสวนสอบสวนอาชญากรรมทางเทคโนโลยีควบคุมตัว โดยกล่าวหาว่าพัวพันเว็บไซต์พนันออนไลน์ ต่อมารัชต์พงษ์ได้ลาออกจากการเป็นสมาชิกพรรค ส่งผลให้ขาดคุณสมบัติการเป็นผู้สมัคร โดยพรรคประชาชนไม่สามารถเปลี่ยนตัวผู้สมัครได้ จึงไม่มีผู้สมัครของพรรคในเขตดังกล่าว
* 22 มกราคม พ.ศ. 2569 ชลสิทธิ แก้วยะรัตน์ ผู้สมัคร สส.ภูเก็ต เขต 2 พรรคกล้าธรรม ถูกศาลฎีกาสั่งให้ถอดชื่อออกจากการเป็นผู้สมัครรับเลือกตั้งในพื้นที่ดังกล่าว หลังวินิจฉัยว่าเป็นบุคคลซึ่งมีลักษณะต้องห้ามมิให้ใช้สิทธิสมัครรับเลือกตั้งตามรัฐธรรมนูญ กรณีถือหุ้นสื่อในกิจการสื่อมวลชน และในวันเดียวกันนั้น ก้องเกียรติ เกตุสมบัติ ผู้สมัคร สส.นครศรีธรรมราช เขต 7 พรรคกล้าธรรม ถูกคณะกรรมการการเลือกตั้งถอนชื่อออกจากการเป็นผู้สมัคร เนื่องจากมีลักษณะต้องห้ามในการสมัคร เพราะเคยต้องคำพิพากษาศาลจังหวัดสุราษฎร์ธานี ส่งผลให้ทั้งสองคนขาดคุณสมบัติการเป็นผู้สมัคร โดยพรรคกล้าธรรมไม่สามารถเปลี่ยนตัวผู้สมัครได้ จึงไม่มีผู้สมัครของพรรคในทั้งสองเขตดังกล่าว
* 28 มกราคม 2569 วิทัย รัตนากร ผู้ว่าการธนาคารแห่งประเทศไทย ได้กล่าวถึงธุรกรรมทางการเงินที่มีการเบิกเงินสด 100-250 ล้านบาท เจาะจงเป็นธนบัตร 100 และ 500 บาท เพียงเท่านั้น ซึ่งเป็นความเคลื่อนไหวอันผิดปกติในช่วงก่อนการเลือกตั้ง
* 7 กุมภาพันธ์ พ.ศ. 2569 วันก่อนการเลือกตั้งซึ่ง กกต.ห้ามพรรคการเมืองหาเสียงหลัง 18.00 น. ในเวลา 20.00 น. สำนักข่าวต่างๆนำเสนอข่าวในพระราชสำนัก พระบาทสมเด็จพระเจ้าอยู่หัวพระราชทานพระบรมราชวโรกาสให้ คณะบุคคลต่าง ๆ เฝ้าทูลละอองธุลีพระบาท รวมทั้งอนุทิน ชาญวีรกุล รักษาการนายกรัฐมนตรี

### การโต้วาทีและการให้สัมภาษณ์

## การสำรวจความเห็น
สื่อบีบีซีรายงานหลังการนับคะแนนเลือกตั้งว่า ผลสำรวจความคิดเห็นในไทยจะคลาดเคลื่อนอยู่บ่อยครั้ง รวมถึงผลการสำรวจครั้งนี้ด้วยที่เป็น "ผลลัพธ์ที่น่าตกใจ"
center|thumb|1000x1000px|เส้นกราฟเลิสส์ (LOESS curve) ของผลสำรวจความคิดเห็นในการเลือกตั้งทั่วไปครั้งถัดไปของไทย

### พรรคที่ต้องการ

### นายกรัฐมนตรีที่ต้องการ

### ความเห็นชอบต่อรัฐบาล

### เอกซิตโพล
#### จำนวน สส.

#### ประชามติ

## ผลการเลือกตั้ง
อนุทิน ชาญวีรกูล นายกรัฐมนตรีคนปัจจุบันจากพรรคภูมิใจไทย ประกาศชัยชนะเมื่อเวลา 21:19 น. โดยคาดว่าพรรคจะได้ที่นั่ง 193 ที่นั่ง ขณะที่พรรคประชาชนฝ่ายค้านคาดว่าจะได้ที่นั่งเพียง 118 ที่นั่งกว่า ๆ โดย ณัฐพงษ์ เรืองปัญญาวุฒิ หัวหน้าพรรคประชาชน ก็ยอมรับความพ่ายแพ้เช่นกัน ส่วนพรรคเพื่อไทยที่นำโดย ศาสตราจารย์ ดร. ยศชนัน วงศ์สวัสดิ์ ได้อันดับสามด้วยจำนวน 74 ที่นั่ง

### ผลอย่างเป็นทางการ

### เปรียบเทียบจากการเลือกตั้งครั้งก่อนหน้า
#### ผลการเลือกตั้งแบบแบ่งเขต

#### ผลการเลือกตั้งแบบบัญชีรายชื่อ

## หลังการเลือกตั้ง
### ประเด็นการลงคะแนนล่วงหน้า
[thumb|บรรยากาศการลงคะแนนเสียงล่วงหน้าใน[อำเภอสวรรคโลก จังหวัดสุโขทัย เมื่อวันที่ 1 กุมภาพันธ์ พ.ศ. 2569]]
การลงคะแนนล่วงหน้าเมื่อวันที่ 1 กุมภาพันธ์ มีข้อร้องเรียนเกี่ยวกับปัญหาในกระบวนการเลือกตั้งมากมาย ปัญหาหนึ่งที่รายงาน ซึ่งพบเห็นได้ในการเลือกตั้งครั้งก่อนเช่นกัน คือ เจ้าหน้าที่เขตการเลือกตั้งเขียนรหัสบนซองบัตรเลือกตั้งผิด ทำให้เกิดความกังวลว่าบัตรเลือกตั้งอาจไปอยู่ในเขตเลือกตั้งอื่นและถูกนับให้กับผู้สมัครผิดคน ผู้มีสิทธิเลือกตั้งยังรายงานว่ามีข้อมูลบนป้ายประกาศที่หน่วยเลือกตั้งบางแห่งหายไปหรือไม่ถูกต้อง ซึ่งรวมถึงกรณีที่ข้อมูลของผู้สมัครหายไปจากป้ายประกาศทั้งหมด ในบางกรณี มีรายงานว่าเจ้าหน้าที่หน่วยเลือกตั้งอ้างในตอนแรกว่าผู้สมัครที่หายไปนั้นถูกตัดสิทธิ์ และแก้ไขข้อผิดพลาดในภายหลัง ผู้สมัครที่ได้รับผลกระทบมาจากพรรคประชาชน พรรคเพื่อไทย และพรรคประชาธิปัตย์

### การวิจารณ์การทำหน้าที่ของ กกต.
[thumb|บรรยากาศการนับคะแนนที่หน่วยเลือกตั้งหนึ่งใน[อำเภอศรีสำโรง จังหวัดสุโขทัย]]
หลังการเลือกตั้งได้เกิดกระแส #นับใหม่ทั่วประเทศ โดยมีพื้นที่ที่ได้รับความสนใจมาก เช่น ชลบุรี เขตเลือกตั้งที่ 1 หลังพบว่าหีบเลือกตั้งไม่มีการปิดผนึกตามระเบียบ กกต. ทำให้มีการเคลื่อนไหวของประชาชน บรรดาคนดัง ศิลปินดาราที่เป็นผู้สนับสนุนพรรคประชาชน กดดันให้ กกต. นับคะแนนใหม่ หลังมีการปักหลักชุมนุมข้ามคืน กกต. แถลงว่าขอใช้เวลารวบรวมข้อเท็จจริงและหลักฐานก่อนตัดสินใจสั่งนับคะแนนใหม่ใน 2 วัน จนทำให้ประชาชนส่วนหนึ่งนอนเฝ้าหีบเลือกตั้งข้ามคืนต่อไป ด้านวิโรจน์ ลักขณาอดิศร นักการเมืองพรรคประชาชน เข้าแจ้งความเอาผิด กกต. ชุดใหญ่ กกต. ชลบุรี และประธานหน่วยเลือกตั้งที่ 15 ชลบุรี ในข้อหาละเว้นการปฏิบัติหน้าที่ตามหน้าที่ราชการ ตามมาตรา 157 แห่งประมวลกฎหมายอาญา และ มาตรา 172 แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริตแห่งชาติ

รองศาสตราจารย์ สมชัย ศรีสุทธิยากร อดีตกรรมการการเลือกตั้ง ให้ความเห็นว่า การทำงานของ คณะกรรมการการเลือกตั้ง จังหวัดชลบุรีไม่เป็นไปตามระเบียบ อาจถึงขั้นต้องคดีอาญาและอาจเข้าข่ายต้องสั่งจัดการเลือกตั้งใหม่ 

สฤณี อาชวานันทกุลตั้งข้อสังเกตเมื่อวันที่ 11 กุมภาพันธ์ ว่า รายงานการนับคะแนนของ กกต. พบว่าจำนวนบัตรเลือกตั้งแบบแบ่งเขตและบัญชีรายชื่อไม่เท่ากันแม้แต่จังหวัดเดียว ซึ่งมีคำอธิบายที่เป็นไปได้ 2 อย่างคือ กกต. มีการจัดการ (manipulate) ข้อมูล หรือมีการโกงเลือกตั้งแทบทุกจังหวัดทั่วประเทศ พร้อมเรียกร้องให้มีการนับคะแนนใหม่ทั่วประเทศ และเปิดเผยคะแนนรายหน่วยทันที ต่อมาในวันที่ 12 กุมภาพันธ์ กกต. เผยแพร่เอกสารข่าวระบุว่าอย่านำผลคะแนนบนเว็บไซต์  ซึ่งมีข้อมูลการประกาศผลคะแนนแบบเรียลไทม์ มาใช้ในการอ้างอิงหรือเผยแพร่ เนื่องจาก "ไม่ใช่ผลคะแนนอย่างเป็นทางการ" 

ด้าน ผอ.กกต. ลำปางเข้าแจ้งความดำเนินคดีกับนักวิชาการและผู้สมัครรับเลือกตั้งพรรคประชาชนในความผิดฐานหมิ่นประมาทจากกรณีถูกกล่าวหาว่าสนิทกับบ้านใหญ่และโกงเลือกตั้ง

มีผู้พบใบนับคะแนนในกองขยะในพื้นที่จังหวัดสมุทรปราการ เขตเลือกตั้งที่ 6 (เป็นเขตเดียวที่พรรคภูมิใจไทยชนะในจังหวัดนั้น) อย่างไรก็ตาม กกต. อ้างว่าเป็นคะแนนที่นับแล้ว ไม่กระทบต่อความสุจริตเที่ยงธรรมของการเลือกตั้ง

วันที่ 18 กุมภาพันธ์ กกต. รายงานผลการเลือกตั้งรายหน่วยอย่างเป็นทางการ ยกเว้นเขตที่มีคำสั่งให้นับคะแนนใหม่และลงคะแนนใหม่ ซึ่งใช้แบบ สส. 5/18 (ซึ่งไม่ใช่ใบขีดคะแนน) อย่างไรก็ตามสฤณีวิจารณ์ว่าบางหน่วยยังไม่เปิดเผยคะแนนทั้งที่ไม่ใช่เขตที่มีคำสั่งให้นับคะแนนใหม่และลงคะแนนใหม่ สองวันถัดมา กกต. ปิดเว็บไซต์รายงานผลคะแนนแบบเรียลไทม์ โดยให้เหตุผลว่าเนื่องจากมีการประกาศการนับคะแนนเผยแพร่ในเว็บไซต์หลักของ กกต. แล้ว และจะมีการรายงานผลแบบเป็นทางการในรูปแบบแดชบอร์ดในภายหลัง

### การค้นพบบาร์โค้ดบนบัตรเลือกตั้ง
มีผู้ค้นพบว่าบัตรเลือกตั้งมีบาร์โค้ดที่สามารถสแกนแล้วขึ้นรหัสเฉพาะตัวที่ไม่ซ้ำกัน ทำให้เกิดความกังวลว่าอาจมีการตรวจสอบย้อนหลังไปได้ว่าผู้มีสิทธิ์เลือกตั้งลงคะแนนให้พรรคการเมืองใด ด้าน กกต. อ้างว่าใช้เพื่อระบุล็อตที่พิมพ์เท่านั้น ต่อมา กกต. ยอมรับว่าบาร์โค้ดดังกล่าวสามารถสืบย้อนกลับไปถึงต้นขั้วได้ แต่อ้างว่าสืบค้นได้ยากและเป็นมาตรการรักษาความปลอดภัยเท่านั้น แม้ว่าบัตรลงประชามติไม่มีบาร์โค้ด และมีการเปิดเผยว่าหนึ่งในโรงพิมพ์บัตรเลือกตั้ง คือ โรงพิมพ์อาสารักษาดินแดน กรมการปกครอง โดยผู้บัญชาการกองอาสารักษาดินแดนคือรัฐมนตรีว่าการกระทรวงมหาดไทยคืออนุทิน ชาญวีรกุล 

ด้าน นาย ภัทรพงศ์ ศุภักษร ทนายความ ยื่นหนังสือต่อประธานผู้ตรวจการแผ่นดินในประเด็นการเลือกตั้งอาจไม่เป็นไปโดยตรงและลับตามรัฐธรรมนูญ รวมถึงเรื่องบัตรเลือกตั้งแบบแบ่งเขตและบัญชีรายชื่อไม่เท่ากัน ต่อมาผู้ตรวจการแผ่นดินให้ กกต. ชี้แจงภายใน 7 วัน ส่วนบุคคลและกลุ่มบุคคลที่ฟ้อง กกต. ต่อศาลปกครองกลาง ได้แก่ ธนู รุ่งโรจน์เรืองฉาย ทนายความ (ศาลปกครองกลางรับฟ้อง) อัครวัฒน์ พงศ์ธนาชลิตกุล สมาชิกวุฒิสภาบัญชีสำรอง นรเศรษฐ์ นาหนองตูม ทนายความ และตัวแทนเครือข่ายนักศึกษาจาก 9 มหาวิทยาลัย

ประสิทธิ์ ปัทมผดุงศักดิ์ นักการเมือง ยื่นข้อร้องเรียนให้ กกต. ตรวจสอบว่ากรณีบาร์โค้ดและคิวอาร์โค้ดบนบัตรเลือกตั้งเข้าข่ายความผิดตามพระราชบัญญัติคุ้มครองข้อมูลส่วนบุคคล พ.ศ. 2562 หรือไม่

รัชพล ศิริสาคร ทนายความ ยื่นหนังสือแจ้งความเอาผิด กกต. ต่อคณะกรรมการป้องกันและปราบปรามการทุจริตแห่งชาติ

ธรรมนัส พรหมเผ่าให้สัมภาษณ์ว่าตนได้ปรึกษากับผู้รู้ด้านกฎหมายภายในพรรคกล้าธรรมและเปิดเผยว่ามีความกังวลเรื่องการเลือกตั้งอาจมีความสุ่มเสี่ยงถูกวินิจฉัยเป็นโมฆะและมีการเลือกตั้งใหม่

### ข้อมูลผู้มีสิทธิ์เลือกตั้งรั่วไหล
วันที่ 14 กุมภาพันธ์ มีการเปิดเผยว่าระบบตรวจสอบรายละเอียดผู้มีสิทธิ์เลือกตั้ง ไม่มีมาตรการควบคุมความมั่นคงปลอดภัยทางไซเบอร์ เป็นเหตุให้ข้อมูลผู้มีสิทธิ์เลือกตั้ง ได้แก่ เลขบัตรประชาชน ลำดับในบัญชี จังหวัด เขต และหน่วยเลือกตั้ง เกิดการรั่วไหล

### การกล่าวหาการโกงเลือกตั้ง

วันที่ 11 กุมภาพันธ์ พ.ศ. 2569 วีระเดช ภู่พิสิฐ นายกองค์การบริหารส่วนจังหวัดลำพูน โพสต์เฟซบุ๊กอ้างว่ามีการโกงการเลือกตั้งแบบต่าง ๆ ทั้งการซื้อรายหัวที่มีการจดชื้อเก็บบัตรประชาชนแล้วจะให้หัวคะแนนไปจ่ายเงิน แต่วิธีนี้เสี่ยงต่อการถูกเบี้ยวรับเงินไปแล้วคนไม่เลือก จึงมีการหันมาใช้การซื้อหน่วยเลือกตั้ง ซึ่งประกอบด้วยตำรวจ เจ้าหน้าที่ประจำหน่วยเลือกตั้ง และกำนันผู้ใหญ่บ้านหรือเจ้าหน้าที่จากกรมการปกครอง โดยมีราคาตั้งแต่ 10,000 บาทเป็นต้นไป หรือมีการตั้งรางวัลหลังจากซื้อหน่วยเลือกตั้ง อย่างเช่นกรณีที่จังหวัดชลบุรีที่มีการไปพบใบนับคะแนนถูกฉีกทิ้งลงถังขยะ สันนิษฐานได้ว่ามีการเขียนใบรวมคะแนนขึ้นมาใหม่

มีการเปิดเผยข้อสันนิษฐานว่ามีการโกงเลือกตั้งโดยดูจากคะแนนแบบบัญชีของพรรคที่ได้เลขอันดับต้น ๆ ที่ได้สูงผิดปกติ ซึ่งเป็นไปได้ว่าอาจมีการซื้อเสียงแล้วให้กาเลขเดียวกันสองใบ

ผลสำรวจนิด้าโพลของประชาชน 1,310 ตัวอย่าง ระหว่างวันที่ 11–12 กุมภาพันธ์ พบว่า 16.87% ตอบว่ามีการทุจริตเลือกตั้งแน่นอน และ 19.54% ตอบว่าอาจมีการทุจริตเลือกตั้ง ขณะที่ 58.28% มองว่า กกต. จะไม่สามารถเอาผิดใครได้เลย

มีคลิปการซื้อเสียงในพื้นที่เขต 5 จังหวัดอุดรธานีเผยแพร่บนอินเทอร์เน็ต ด้านบัวเงิน รอดขันเมืองจากพรรคภูมิใจไทย ว่าที่ สส. เขต 5 จังหวัดอุดรธานี เข้าแจ้งความเอาผิดคนเผยแพร่คลิปและคนแจกเงินในคลิปว่าตนเองไม่มีส่วนรู้เห็น ด้านประชาชนผู้ถ่ายคลิปและผู้ที่ได้รับแจกเงินดังกล่าวเข้าให้ข้อมูลกับตำรวจว่าคลิปดังกล่าวเป็นของจริง

### การเรียกร้องให้มีการเลือกตั้งใหม่

### การนับคะแนนใหม่
เมื่อวันที่ 17 กุมภาพันธ์ 2569 ทาง กกต. ประกาศให้นับคะแนนใหม่ 8 แห่ง และลงคะแนนใหม่เพียงแห่งเดียว ซึ่งระบุได้ ดังนี้:

นับคะแนนใหม่ในวันที่ 19 กุมภาพันธ์
* จังหวัดปทุมธานี เขตเลือกตั้งที่ 7

ออกเสียงลงคะแนนใหม่ในวันที่ 22 กุมภาพันธ์
* จังหวัดอุดรธานี เขตเลือกตั้งที่ 6 อำเภอไชยวาน หน่วยเลือกตั้งที่ 4 ตำบลโพนสูง ลงคะแนนใหม่เฉพาะ สส. แบบบัญชีรายชื่อ 
* จังหวัดน่าน เขตเลือกตั้งที่ 1 อำเภอเมืองน่าน หน่วยเลือกตั้งที่ 3 ตำบลไชยสถาน ลงคะแนนใหม่เฉพาะ สส. แบบแบ่งเขตเลือกตั้ง 
* กรุงเทพมหานคร เขตเลือกตั้งที่ 15 หน่วยเลือกตั้งที่ 9 แขวงคันนายาว ดำเนินการออกเสียงลงคะแนนใหม่ครบทุกประเภท

นับคะแนนประชามติใหม่วันที่ 22 กุมภาพันธ์
* กรุงเทพมหานคร หน่วยออกเสียงที่ 10 เขตออกเสียงที่ 15 แขวงคันนายาว

นับบัญชีรายชื่อใหม่ (รอประกาศวันที่)
* จังหวัดประจวบคีรีขันธ์ เขตเลือกตั้งที่ 1 หน่วยเลือกตั้งที่ 2 ตำบลไร่ใหม่
* จังหวัดประจวบคีรีขันธ์ เขตเลือกตั้งที่ 1 หน่วยเลือกตั้งที่ 8 ตำบลสามร้อยยอด
* จังหวัดเพชรบูรณ์ เขตเลือกตั้งที่ 1 หน่วยเลือกตั้งที่ 1 ตำบลนายม
* จังหวัดเพชรบูรณ์ เขตเลือกตั้งที่ 4 หน่วยเลือกตั้งที่ 2 ตำบลหนองไผ่
* จังหวัดกำแพงเพชร เขตเลือกตั้งที่ 1 หน่วยเลือกตั้งที่ 8 ตำบลนิคมทุ่งโพธิ์ทะเล
* จังหวัดกำแพงเพชร เขตเลือกตั้งที่ 1 หน่วยเลือกตั้งที่ 14 ตำบลเทพนคร
* จังหวัดสกลนคร เขตเลือกตั้งที่ 1 หน่วยเลือกตั้งที่ 32  ตำบลธาตุเชิงชุม

เลือกตั้งใหม่ มีเพียงจังหวัดพะเยา เขตเลือกตั้งที่ 1 หน่วยเลือกตั้งที่ 6 ตำบลท่าวังทอง (รอประกาศวันที่)

### การประกาศรับรองผลการเลือกตั้ง
คณะกรรมการการเลือกตั้ง (กกต.) ประกาศรับรองผลการเลือกตั้งสมาชิกสภาผู้แทนราษฎร (สส.) แบบแบ่งเขตเลือกตั้งจำนวน 396 คน เมื่อวันที่ 25 กุมภาพันธ์ พ.ศ. 2569 ต่อมาในวันที่ 4 มีนาคม กกต. ได้รับรองผลการเลือกตั้ง สส. แบบบัญชีรายชื่อทั้ง 100 คน และแบบแบ่งเขตเลือกตั้งอีก 3 คน ยกเว้นเขตเลือกตั้งที่ 2 จังหวัดสุพรรณบุรี ซึ่งยังไม่รับรองผล เพราะอยู่ระหว่างการตรวจสอบการทำหน้าที่ของกรรมการประจำหน่วยเลือกตั้ง รวมจำนวน สส. ที่ กกต. รับรองแล้วทั้งสิ้น 499 คน

### การจัดตั้งรัฐบาล
เมื่อวันที่ 13 กุมภาพันธ์ พรรคภูมิใจไทยได้บรรลุข้อตกลงจัดตั้งรัฐบาลผสมกับพรรคเพื่อไทย และได้ข้อสรุปในการจัดตั้งรัฐบาลผสมกับอีก 14 พรรค รวมเป็น 16 พรรค โดยมีการประชุมและแถลงอย่างเป็นทางการก่อนการลงมติเลือกนายกรัฐมนตรี เมื่อวันที่ 18 มีนาคม ก่อนสภาผู้แทนราษฎรจะมีมติเห็นชอบให้อนุทินเป็นนายกรัฐมนตรีสมัยที่สองในการลงมติดังกล่าว

## บทวิเคราะห์
ศาสตราจารย์ ปวิน ชัชวาลพงศ์พันธ์ และ ผู้ช่วยศาสตราจารย์ เข็มทอง ต้นสกุลรุ่งเรือง นักวิชาการ มองว่าชัยชนะในการเลือกตั้งของพรรคภูมิใจไทยเกิดจากองค์ประกอบเครือข่ายราชการ-บ้านใหญ่ และกระแสชาตินิยมกับราชานิยมที่ดำเนินมาอย่างยาวนาน ปวินมองต่อไปว่าการเลือกตั้งครั้งนี้ฝ่ายอนุรักษนิยม ซึ่งประกอบด้วยกลุ่มอำนาจเก่า กลุ่มอำนาจนิยม และกลุ่มราชานิยม สามารถกุมอำนาจสูงสุด และเป็นการสร้างระบบอำนาจนิยมที่สลับซับซ้อนกว่าสมัยประยุทธ์ จนสามารถใช้การเลือกตั้งเพื่อสร้างความชอบธรรมให้กับตัวเองได้ เขายังมองอีกว่าระบบนี้อาจอยู่กับประเทศไทยไปอีกอย่างน้อย 10 ปี

ส่วนสาเหตุที่ทำให้พรรคประชาชนได้ที่นั่งน้อยกว่าคาด ปวินมองว่าพรรคประชาชนเสียแรงสนับสนุนจากการถูกบังคับให้ลดเพดานข้อเสนอการปฏิรูป เช่น กรณีกฎหมายความผิดต่อองค์พระมหากษัตริย์ หรือการไปลงมติเลือกอนุทินเป็นนายกรัฐมนตรี ส่วนเข็มทองมองว่าในการเลือกตั้งครั้งนี้ไม่มีพรรคการเมืองใดมีภาพลักษณ์เป็นผู้นำรัฐประหาร จึงทำให้ไม่มีความชัดเจนทางอุดมการณ์เหมือนในการเลือกตั้งปี 2566 นอกจากนี้ยังมีเรื่องของความเปราะบางทางเศรษฐกิจโดยเฉพาะหลังการระบาดของโควิด-19 ทำให้ประชาชนเลือกประโยชน์ที่จับต้องได้ในระยะสั้นมากกว่า

*โพสต์ทูเดย์* มองว่าในหลายเขตพรรคต่าง ๆ ถอยการสนับสนุนเพื่อให้เสียงของฝ่ายรัฐบาลเดิมไม่แตก และบทบาทของระบบอุปถัมภ์ที่วางตัวเป็นผู้แก้ไขปัญหาให้กับชาวบ้านได้จึงเป็นเหตุทำให้พรรคประชาชนพ่ายแพ้ในบางพื้นที่

## หมายเหตุ

## อ้างอิง

## แหล่งข้อมูลอื่น

* จับตาการเลือกตั้ง – โดย โครงการอินเทอร์เน็ตเพื่อกฎหมายประชาชน (iLaw)
* Thailand Tore Open the King's Ballot Boxes  – บทวิเคราะห์บทบาทของสถาบันพระมหากษัตริย์ในการเลือกตั้งครั้งนี้ โดย เปรม ซิงห์กิล


หมวดหมู่:การเลือกตั้งสมาชิกสภาผู้แทนราษฎรไทย
สมาชิกสภาผู้แทนราษฎรไทยเป็นการทั่วไป